हॉकिंग महाविज्ञानी आइंस्टाइन के सापेक्षवाद की व्याख्या करते हुए घोषित करते हैं कि दिक् और काल का आरंभ महाविस्फोट से हुआ और इसकी परिणति कृष्ण विवर में होगी। जार्ज गैमो द्वारा प्रतिपादित (१९४८) और फ्रेड हॉयल द्वारा नामित महाधमाका सिद्धांत कहता है कि आज से प्रायः १५ अरब वर्ष पूर्व महाधमाके के रूप में हमारे ब्रह्मांड की शुरुआत हुई, जब समूची द्रव्यराशि अत्यंत सूक्ष्म बिंदु स्वरूप थी। इसी महाविस्फोट के साथ ब्रह्मांड का प्रसार हुआ अर्थात् हमारा ब्रह्मांड १५ अरब वर्ष पुराना है। हॉकिंग कहते हैं कि महाविस्फोट के पूर्व समय का कोई अस्तित्व नहीं था। वस्तुतः हम उससे पीछे नहीं झांक सकते। समय की यदि शुरुआत हुई है तो उसका अंत भी होगा। तो क्या ब्रह्मांड की उत्पत्ति के साथ उद्भूत काल की समाप्ति ब्रह्मांड की समाप्ति के साथ होगी?